ใจบุญ
ช่วงนี้ เสี่ยว-อวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) อารมณ์ดีจิตใจเอื้ออารีเป็นพิเศษ
2 มี.ค. 2555

ช่วงนี้ เสี่ยว-อวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) อารมณ์ดีจิตใจเอื้ออารีเป็นพิเศษ
เจออะไรถูกใจเป็นซื้อ ยิ่งงานบุญนี่ขอให้บอก เสี่ยวอ เต็มที่ จัดเต็ม
ล่าสุด ร่วมกับอดีตนายแบงก์ใจเมตตา ชำนาญ วังตาล ประธานเจ้าหน้าที่บริหาร มูลนิธิที่อยู่อาศัย Habitat for Humanity Thailand เปิดตัวโครงการ “ซ่อมให้ สร้างให้ ธอส.ช่วยคนไทยสร้างบ้าน” 
ภายใต้โครงการ “บ้าน ธอส.เพื่อมนุษยชาติ ปีที่ 2” เพื่อช่วยเหลือผู้ประสบมหาอุทกภัยเมื่อปลายปี 2554 
นำร่องซ่อมให้ สร้างให้ ส่งมอบบ้านหลังแรกของโครงการให้กับชาวบ้าน อ.บ้านหมี่ จ.ลพบุรี 2 ครอบครัว 
งานเต็มไปด้วยรอยยิ้มอันสดชื่นสู้กับแสงแดดร้อนแรงของชาวบ้านผู้ประสบภัย 
เสี่ยวอ บอกว่า คนเราต้องรู้จักตอบแทนสังคมที่เราอยู่ 
ธอส.ตั้งเป้าหมายสร้างและซ่อมบ้านเพื่อช่วยเหลือประชาชนผู้ด้อยโอกาสด้านที่อยู่อาศัย ให้มีคุณภาพชีวิตความเป็นอยู่ที่ดีขึ้น ทั้งสิ้น 600 หลัง ปีที่ผ่านมาสร้างบ้านแล้วเสร็จสมบูรณ์ 60 หลัง 
สร้าง–ซ่อมบ้านให้ครบ 600 หลัง ในปี 2556 ซึ่งเป็นปีที่ธนาคารจะครบรอบ 60 ปีพอดีเป๊ะ ใจบุญยังงี้เจอแต่สิ่งดีๆ แน่